khistorydata/jeongjo-sjw-relations huggingface dataset:
정조 12년
李得臣以吏曹言啓曰敬陵令鄭謙煥來告以爲其曾祖贈諡文敬公澔延諡定行於來七月十九日忠州地云矣敢啓傳曰此大臣之尙不延諡今始知之甲辰綸音只以奉祀孫復職爲敎矣宣諡日當賜祭獻官仍以宣諡官擧行奉祀孫守令見窠口傳調用俾得官享以示朝家記念故相之意可也
정조 12년
吏曹口傳政事以鄭謙煥爲咸悅縣監
정조 12년
洪仁浩以兵曹言啓曰今六月十七日武臣堂上祿試射日次而內外中日旣已停止不得爲之之意敢啓傳曰知道
정조 12년
趙衍德以漢城府言啓曰涉疑疾方痛死亡之類令各部兩署更加摘奸後報來故列錄書入之意敢啓傳曰知道
정조 12년
趙衍德以兵曹言啓曰宣薦內禁衛取才時入格人別單書入之意敢啓傳曰知道
정조 12년
趙衍德以兵曹言啓曰拆見諸道褒貶啓本則江華留守尹承烈啓本中月串僉使張貴彬戎務或忽爲目則宜置下考而置諸中考殊無嚴明殿最之意該都守臣推考警責張貴彬下考施行何如傳曰允
정조 12년
趙衍德以兵曹言啓曰龍媒僉使鄭世擎三年內褒貶兩次居中其不職可知依例罷黜何如傳曰允
정조 12년
趙衍德以兵曹言啓曰今日試射之際有數三人閑良謂以觀光欲登廳事之上仍與羅卒相鬪至於喧鬨故臣使本曹敎鍊官嚴加禁飭矣及臣罷歸之路所謂閑良多率徒黨伏於路左矣前排將校沈公綽以其呵禁時言語不恭猝地捽下群加拳踢方在危境雖曰無賴閑良莫重試場先欲作拏忿其呵禁前排率去之校中路毆打事未前聞近來紀綱雖云解弛寧有如許道理臣之不善禁戢已極惶恐而揆以法綱亦不可晏然掩置以長凌替之習當該首犯人閑良尹哥金哥爲先辜限間捉囚之意移文秋曹而當此藏刑之時無他懲治之道姑爲嚴囚究覈其黨與以待用刑嚴刑照律之地何如傳曰大司馬掌一國戎政雖以元戎之重亦隷焉況至于末之幺麽閑良乎今之大司馬雖不若古之大司馬顧其職則果何如也觀此草記帶校之捽打姑舍是雖於帶卒之帶卒名以閑良一有犯手其漸何異於犯大司馬從前閑良輩之作弊作拏縱或有駭悖之擧此或屬之武人麤氣之愚悍難制至於再昨擧措可謂變怪事旣登聞之後如不以軍法從事則是豈重本兵嚴紀律之義乎卿今日開坐大張威儀所謂閑良等作俑諸人無論首與從又無論名數之幾許一竝捉來施威盤覈査出首倡及首犯人仍爲拘留本營待來頭習陣時回示警衆限死決棍三十度絶島限己身充軍次犯諸人移送刑曹照律草記隨從同黨卿其量宜勘罪況再昨試場卽禁軍祿射也別將番將各番禁旅必當咸集使本兵之長遭此無限困辱曾無奪救麾却之擧此等紀律緩急奚恃別將及各番將一竝汰去令該府拿問處之各番正領一竝拿入嚴飭如在罷試後別將以下勿論本事今旣登聞卿其擧行後分輕重科罪形止與供招草記可也
정조 12년
趙衍德以兵曹言啓曰本曹草記再昨日毆打將校閑良等勘罪事批旨內大司馬掌一國戎政雖以元戎之重亦隷焉況至于末之幺麽閑良乎今之大司馬雖不若古之大司馬顧其職則果何如也觀此草記帶校之捽打姑舍是雖於帶卒之帶卒名以閑良一有犯手其漸何異於犯大司馬從前閑良輩之作弊作拏縱或有駭悖之擧此或屬之武人麤氣之愚悍難制至於再昨擧措可謂變怪事旣登聞之後如不以軍法從事則是豈重本兵嚴紀律之意乎卿今日開坐大張威儀所謂閑良等作俑諸人無論首與從又無論名數之幾許一竝捉來施威盤覈査出首倡及首犯人仍爲拘留本營待來頭習陣時回示警衆限死決棍三十度絶島限己身充軍勿揀赦典次犯諸人移送刑曹照律草記隨從同黨卿其量宜勘罪況再昨試場卽禁軍祿射也別將番將各番禁旅必當咸集使本兵之長遭此無限困辱曾無奪救麾却之擧此等紀律緩急奚恃別將及各番將一竝汰去令該府拿問處之各番正領一竝拿入嚴飭如在罷試後別將以下勿論本事今旣登聞卿其擧行後分輕重科罪形止與諸供招草記可也事命下矣依傳敎聚會三營巡牢大張威儀所犯諸罪人一竝捉來以批旨內辭意發問目嚴加盤覈而問目內汝等所犯不但無前之變怪大關師律不可尋常處之況今奉傳敎盤覈事體至嚴且重雖曰無識閑良何敢一毫隱諱益增其罔赦之罪乎當初首倡及首犯人姓名同謀作黨之類逐一指陳毋或呑吐從實直告之意推問則閑良尹之益所告內矣身果被軍牢捽曳以入不勝其憤聚集同黨要路毆擊而閔道爀及尹在寬閔重呂先爲捽下隨行將校沈公綽或拳或踢而先犯則紛拏之中未詳爲誰其餘李璛李璥李重鎭李晥祥姜敬煥韓在祿兪昌柱金鎭恒蔡元永趙徽鑑沈守鎭柳豐逵申德顯等雖非首倡犯手而同參則的實其外諸人以其路傍故近處觀光之類慕華館雜類閑良多數聚見而此則本非知名同黨故無以知得其姓名此外無他可達之辭云閔道爀尹在寬閔重呂等所告內尹之益旣被捽曳之辱故欲爲要路毆打將校要與同往矣身等果爲隨往同力犯手而本營軍牢齊來禁止故紛拏特甚先犯誰某無以記知此外無他可達之辭云李璛李璥金鎭恒蔡元永李重鎭李晥祥姜敬煥等所告內以其同是閑良之故不得不隨往而至於首倡首犯尹之益閔道爀等四人外實無干涉之事云矣蓋此輩作拏之時營屬只認捽下毆打人之面目其外同參之人擾攘之際未及詳察故敢於嚴問之下欲爲發明之計者究厥情狀尤極痛駭雖在紛拏之中三人中必有先手者至於李璛等渠旣隨參則毆打之際萬無袖手不犯之理而平問之下多般窮覈終不直招當此藏刑之時無以取服而渠雖欲隱諱其手犯一向抵賴而隨往同參之狀箇箇直招則同謀一節不得掩諱首倡尹之益手犯閔道爀尹在寬閔重呂竝拘留本營以待習陣李璛等十三人內韓在祿兪昌柱趙徽鑑沈守鎭柳豐逵申德顯等六人比諸李璛等七人雖有參涉之罪似無犯手之眞贓所當自臣營論勘而姑未用棍無他懲治之道仍爲移送秋曹金星奎田德顯鄭宅述等三人初稱在外多發軍牢使之跟捕捉得於各其家居近處而另加査問則其所抵賴一如韓在祿等所告而隱避情跡實涉可疑一體移送秋曹臣終日施威多般窮詰二十人外諸囚擧皆一辭牢諱三十餘人之數無路覈出不善究覈罪無所逃伏地惶恐之意敢啓傳曰獄無兩元犯先手者爲元犯否則下手重者爲元犯元犯之難覈何獄不然今以犯手三人之終始互相抵賴混同拘留混同棍配適副渠輩漫漶之計何異於殺獄之要作戲殺共驅同辭乎伊日凌犯罪固罔赦名以班弁必有分義之粗解者曰首曰從曰先曰後曰重曰輕從其實直告惟生與死但當一聽處分乃反甲推乙諉重陷欺罔之科罪上添罪姑舍是忝辱班名尤極痛駭不問則已旣始之事不可不極窮到底以辨首從首倡人及犯手三人等與干連犯手諸人竝付刑判待三明日開坐親執嚴問而又不直招或施威或兩造對質期於究竟捧草供啓聞干連犯手人外參觀諸人竝杖贖放送事分付刑判旣經本兵且帶將任時叨掌獄之官其所得情不宜泛忽或若此草記之無別則難免不職之責以此使之知悉惕念擧行而開坐日字尙遠首倡及犯手三人外干連犯手諸人曹外保授卿則任其犯手雖失太寬此一款姑置之因傳敎査問事尙未得首犯不可無警飭從重推考
정조 12년
洪仁浩以守禦廳言啓曰本廳親牙兵中司把摠金尙墀身病猝重勢難察任今姑改差何如傳曰允
정조 12년
戊申六月十六日卯時上御重熙堂推考房承旨入侍時同副承旨洪仁浩假注書趙台榮記事官李相璜金祖淳以次進伏訖上命書兵曹草記批旨敎曰此草記昨日何時捧入乎仁浩曰昨日初昏入啓矣上曰閑良之如是作拏可謂變怪矣仁浩曰且聞閑良輩至犯兵判所乘軺杠云亦甚驚駭矣上曰招致龍虎營敎鍊官以各別嚴査後草記事分付命退承史以次退出
정조 12년
戊申六月十六日巳時上御重熙堂都承旨入侍時兼都承旨沈豐之假注書趙台榮記事官李相璜金祖淳以次進伏訖上曰閑良之作拏亦係變怪矣豐之曰聞極驚駭而閑良輩至犯兵判所乘之軺杠云矣上曰都政何日爲之云耶豐之曰吏判今則病實難强若得數日之調治當爲之云矣上曰招致吏郞以念日爲之事分付命退承史以次退出
정조 12년
兼都承旨沈豐之坐行左承旨李得臣坐右承旨李亨元病左副承旨趙衍德坐直右副承旨尹行元藥院直同副承旨洪仁浩坐直注書二員未差假注書李貞運藥院直趙台榮仕直事變假注書金和鍾仕
정조 12년
李得臣啓曰來十六日儒生殿講日次矣敢稟傳曰處暑後更稟
정조 12년
李得臣啓曰來二十一日輪對日次矣敢稟傳曰爲之
정조 12년
趙衍德啓曰來二十一日朝參日次矣敢稟傳曰停
정조 12년
李得臣以吏曹言啓曰敦寧府直長金在昌六品講兩次不進依例汰去何如傳曰以年太少之致不赴講似然勿汰可也
정조 12년
李得臣以吏曹言啓曰今日本曹開坼坐起時考見諸道褒貶啓本則庇仁縣監朴聖集以瑣謗奚論駭擧難恕爲目三嘉縣監申大淳以直是天眞事多顚錯爲目獒樹察訪林孝源以損體不少爲目則竝宜置下考而置諸中考順川郡守李儒慶以濫棍可駭恩補故恕爲目則宜置中考而置諸上考殊無嚴明殿最之意各該道臣推考警責庇仁縣監朴聖集三嘉縣監申大淳獒樹察訪林孝源竝依例罷黜順川郡守李儒慶中考施行何如傳曰允
정조 12년
李得臣以奉常寺都提調提調意啓曰東籍親耕田所種大麥打作則所出爲九石五斗小麥打作則所出爲一石五斗之意敢啓傳曰知道
정조 12년
戊申六月十七日酉時上御重熙堂坐直承旨入侍時同副承旨洪仁浩假注書趙台榮記事官李相璜金祖淳以次進伏訖上曰刑曹郞廳發牌分付乎仁浩曰果卽招來而首犯人囚之曹內次犯諸人竝拘留於曹外事分付矣上曰昨政咸悅縣監何爲作窠耶仁浩曰遭故云矣命退承史以次退出
정조 12년
兼都承旨沈豐之藥院直行左承旨李得臣坐直右承旨李亨元病左副承旨趙衍德坐右副承旨尹行元坐同副承旨洪仁浩坐直注書二員未差假注書李貞運藥院直趙台榮仕直事變假注書金和鍾仕
정조 12년
惠慶宮誕日問安大殿王大妃殿中宮殿內閣政院玉堂口傳問安答曰知道
정조 12년
惠慶宮內閣政院玉堂朝廷二品以上六曹堂上奉朝賀單子問安答曰知道
정조 12년
以忠淸監司狀啓全義尼城兩縣監貶罷之代令該曹各別擇差催促下送事傳于洪仁浩曰觀此狀辭正合予意方欲另飭銓曹際見此狀邑事民情尤可推知一邑之八年十易倅小民之受困爲如何道伯之如是陳請可謂得體兩倅之代依狀請以素有剸理之才可合久任之人令該曹口傳各別擇差仍令一兩日內辭朝使之釐弊祛瘼準朔前雖於啓請窠無得遷擬事另飭銓曹因此又有申飭者今番貶下如嶺南之長鬐準瓜如北道邊地亦宜以有地步惜身名剛明幹事之人差送然後邑蘇而民亦賴活今都政拔例另擇事預爲嚴飭
정조 12년
吏曹口傳政事以金履溫爲尼城縣監鄭東元爲全義縣監
정조 12년
戊申六月十八日寅時上御重熙堂左副承旨入侍時左副承旨趙衍德假注書趙台榮記事官李相璜金祖淳原任直提學鄭民始檢校直提學徐有防檢校直閣鄭東浚原任直閣徐龍輔以次進伏訖上曰今年雨水何如民始曰果適中矣上曰麥農何如民始曰到處稍登云矣上曰今番都政欲令賓廳開政矣初仕爲幾窠云耶有防曰合爲近十窠云矣上曰開城府分敎授如滿六十朔則使卽遷轉事曾有下敎今有六十朔滿仕之人乎有防曰果有準朔之人矣命退諸臣以次退出
정조 12년
戊申六月十八日酉時上御重熙堂坐直承旨入侍時同副承旨洪仁浩假注書趙台榮記事官李相璜金祖淳以次進伏訖上曰儒生緣何更爲捲堂云耶仁浩曰儒生以爲居齋七日無復入來之人故還爲出去云矣上曰此則決非眞儒生之言矣仁浩曰俱是遐方不分明之人矣上曰此儒生勸入一官員足矣嚴飭成均館卽爲設食堂事分付命退承史以次退出
정조 12년
傳于李得臣曰昨日新除守令旣有一兩日內辭朝之命其前未下直守令仍令辭朝
정조 12년
傳于李得臣曰左承旨入侍
정조 12년
傳于洪仁浩曰同副承旨與下直守令入侍
정조 12년
記事官臣李宗烈啓曰臣敬奉聖敎馳往露梁摘奸則別將金鼎澤具戎服出待而津船九隻中二隻以限滿破不用是白遣行用船七隻船夫九名竝爲無頉是白在果卽渡津頭至果川界長丞坪轉向矜川界番大坊坪又往安陽里坪所臥里獨山坪加里坪又回自番大坪下端歷歷看審是白乎則畓庫高低水溢已畢移秧而先移秧處擧皆茁茂是白遣晩移秧處雖未向靑是白乎乃招問農夫則皆以爲無不及之慮是如是白遣鋤役段或再除草或三除草是白乎旀田穀段木花已爲三除草根耕亦爲畢役善爲立種是白乎旀沿江民家姑無沈水頹覆之患而露梁里居生盲人申光雲草舍三間全數頹壓而其外則無頉之意敢啓傳曰全數頹壓家舍令賑廳恤典題給
정조 12년
洪仁浩以兵曹言啓曰今六月二十日文臣朔試射日次而內外中日旣已停止不得爲之之意敢啓傳曰知道
정조 12년
洪仁浩以兵曹言啓曰兼司僕將尹範行前任釜山僉使朴晉陽前任安東營將五衛將沈鑏前任白翎僉使俱在任所未及上來而本廳番次苟簡云竝今姑改差何如傳曰允
정조 12년
洪仁浩以兵曹言啓曰卽接西所衛將李顯益牒報則泰秋門下景秋門東邊墻內松樹二株顚橫於墻外仍爲遮路云臣躬進巡審則果如所報而細枝嫰葉以手折之可通行路其餘全體則追後斫去何如傳曰允
정조 12년
洪仁浩以刑曹言啓曰東部居御營廳別破陣咸尙文白活內再昨日其母柳召史被打於武藝別監金漢重今日曉致死云故漢重今方捉來具格嚴囚依例檢驗之意敢啓傳曰知道昨以此事入於廉問方令査處該掖隷亦已除名別無草記之事自本曹各別詳覈以爲具格擧行之地當初起鬧時事實之如此如彼彼曲此直姑無論轉至有癃老女人致斃之擧則無論因病中暍內傷被蹴踏由我之律金漢重烏得免乎待檢驗成獄與否卿等會推停當時値藏刑雖不用刑完決不完決間指一草記設或邂逅事關掖屬宜用加倍之律況致斃的實旣聞之後其不能常時檢飭之罪不可尋常處之亦不可以已汰置之該掖隷頭目爲先着枷嚴囚待出場酌處一款草記稟處可也
정조 12년
洪仁浩以刑曹言啓曰該掖隷頭目爲先着枷嚴囚待出場酌處一款草記稟處事命下矣依傳敎頭目別監李彦宗着枷嚴囚之意敢啓傳曰知道
정조 12년
吏曹參判李在學疏曰伏以臣於見職自知其千萬不近似而逃遁無路黽勉冒膺一叨再叨殆若固有惶蹙愧恧之心未嘗須臾暫弛重以素患濕痰之祟遍體流結成腫而新舊相仍踰歲而差完無期膿汁不止眞元漸鑠近緣庚炎之正熾又致症勢之越加宛轉叫苦實無供職之望而日前以本曹貶坐之不可踰日至有先開坐後謝恩之敎臣爲一時副急不得不强疾承命而見今大政期日已迫非但病狀之如右所陳又有情私之萬分焦迫臣之老母素抱貞疾數年以來氣益下而病益篤澟然有朝夕之憂昨因飮啖失宜兼以暑氣所傷轉成關格之症痰積闖肆胸膈痞塞委頓床席雜試藥餌臣左右扶將方寸煎灼以此情理片時離側亦無其勢竟日在公尤非可論若不及今陳懇仰請處分則終必至於公私狼狽玆敢疾聲呼籲於仁覆之天伏乞聖慈俯垂矜諒亟遞臣所帶職名俾便救護仍治臣瀆撓之罪以肅朝綱不勝幸甚答曰省疏具悉大政隔日本職許遞卿其勿辭救護母病
정조 12년
戊申六月十九日卯時上御誠正閣左承旨入侍時左承旨李得臣假注書趙台榮記事官李相璜金祖淳以次進伏訖上曰尙衣提調入侍出榻敎賤臣承命出與尙衣提調鄭昌順偕入進伏上曰簾子若使嶺營造來則或有爲弊之端耶昌順曰少無爲弊矣上曰尙衣院所造簾子入之可也昌順曰姑未完造待造成入之矣上曰閑良之作拏緣何故也昌順曰日昨慕華館試射時閑良陞廳作鬧故使之禁逐矣閑良輩因此含憾齊會要路捽下帶校無數毆打此實變怪矣上曰閑良之如是作拏聞甚驚駭其漸不可長也昌順曰儒生侮泮長閑良侮兵判此係紀綱之大者矣上曰今番都政兵批爲幾窠云耶昌順曰邊將爲三十餘窠初仕爲數三窠云矣上曰在前有兄弟遞當都政之事乎昌順曰雖或有一人再當都政之事而曾無兄弟遞當之事矣上曰李在簡昭晣傳敎人皆謂嚴正云然否昌順曰果然矣臣往見李在簡謂以如此恩敎前所罕見今承此敎不變氣質則極爲非矣爲言矣上曰向於領相處有所下敎而非大人則無不有商量李在簡豈易爲大人哉昌順曰大抵用謀者上不見孚下不見信反多有見欺之事矣上曰今則李在簡便爲孤注矣吳翼煥疏出後指目皆歸於此重臣而儒疏又出此可謂他山之石矣儒生輩何以則爲好耶昌順曰事莫難於士子矣上曰當日事何如也昌順曰泮長之對儒生飭勵誨諭之際事多有錯誤云矣上曰若非此泮長似難勸入而今此勸入予則曰多有效勞矣昌順曰未相揖禮進士使之勸入亦是不成說之事矣上曰此則因特敎爲之亦何爲咎也上曰同副承旨與下直守令入侍賤臣承命出傳同副承旨洪仁浩全義縣監鄭東元奉化縣監李尙榮咸悅縣監鄭謙煥尼城縣監金履溫進伏上命守令以次進奏職姓名東元進奏上曰向日事與高陽事便同公罪故有此特除下去善爲也尙榮進奏上曰爾何以爲治乎尙榮曰下去見之後始可知之矣上曰政事文學本非二致豈有善科文而不善治民耶殫竭奉公以爲一分報效之道可也謙煥進奏上曰爾是故相奉祀孫乎謙煥曰然矣上曰延諡欲於任所爲之耶謙煥曰本第欲爲之矣上曰爾今年老下去善爲也命仁浩宣諭訖履溫進奏命奏七事訖上曰奉化縣監李尙榮一司除署經使之辭朝出榻敎命守令先退命書傳敎曰今聞有未署經守令云兩司在外及未肅拜呈告人員竝許遞明日政差出待下批牌招署經又命書傳敎曰今聞賑郞備郞躬冒薰染效勞之外濟活甚多且其擧行極爲精詳備郞明日政守令調用賑郞內外職復職事分付銓曹上曰吏禮換房禮兵換房出榻敎命退承史以次退出
정조 12년
戊申六月十九日辰時上御誠正閣左承旨入侍時左承旨李得臣假注書趙台榮記事官李相璜金祖淳以次進伏訖上曰監役趙鎭奎入侍賤臣承命出與趙鎭奎偕入進伏上曰石役今至何境耶鎭奎曰礎石一百九塊纔已畢治矣上曰長廣何如鎭奎曰長廣尺數未能詳知矣上曰階砌石長廣何如鎭奎曰似未滿七尺矣上曰磚石亦爲輸入耶鎭奎曰姑未輸入矣命退諸臣以次退出
정조 12년
戊申六月十九日午時上御重熙堂左副承旨入侍時左副承旨趙衍德假注書趙台榮記事官李相璜金祖淳檢校直提學徐有防以次進伏訖上命書傳敎曰紀律所關雖有處分公罪則公罪前判書鄭好仁給牒敍用命退諸臣以次退出
정조 12년
兼都承旨沈豐之藥院直行左承旨李得臣坐直右承旨未差左副承旨趙衍德坐右副承旨尹行元坐同副承旨洪仁浩坐直注書二員未差假注書李貞運藥院直趙台榮仕直事變假注書金和鍾仕
정조 12년
南鶴聞啓曰大司憲執義持平二員未差掌令權坪呈辭閔彝顯在外監察茶時之意敢啓傳曰呈告人一體許遞今日政差出待下批牌招茶時
정조 12년
傳于李得臣曰吏兵房承旨入侍
정조 12년
吏曹參判前望單子入之朴祐源落點
정조 12년
傳于洪仁浩曰在外參議許遞今日政差出牌招參政
정조 12년
吏曹參議前望單子入之徐鼎修落點
정조 12년
傳于李得臣曰祿都目兼行於都政則必先具由稟啓自是常格而今番無端書入已可駭方以前任守令斂民錢事該道査啓刑曹覆啓査事未出場況在拿囚未勘中而矇然擬望此亦不察承宣進去政廳者袖手而已無請推之擧當該兵批進去承旨爲先從重推考
정조 12년
洪仁浩以吏曹言啓曰本曹正郞成德雨謂有身病不爲入來卽爲催促使之參政何如傳曰今聞筵臣言以眼昏不能辨物爲說云而執筆則一郞足矣參政固無難事此草記勿施
정조 12년
洪仁浩以吏曹言啓曰本曹正郞成德雨連爲催促則謂以自昨夜猝得暑癨多般調治症勢沈篤實無强起參政之望而大政郞官不可不備員更爲催促使之參政何如傳曰此非如是草記之事何不申飭乎幺麽郞官焉敢若是薪智島萬戶除授當日辭朝時任萬戶遞付京職
정조 12년
都政吏批判書宋載經進參判金憙未肅拜參議徐鼎修進同副承旨洪仁浩進啓曰都政開政後祿都目政事兼行之意吏批入稟後兵批例爲擧行而不待吏批之取稟徑先入啓事甚未安當該兵曹堂上推考何如傳曰允又啓曰今都目大政各岐仕滿應遷者相避及未準朔監察禁府都事戶曹刑曹工曹漢城府郞官平市署官員五部都事各司久仕時推人員竝擬何如傳曰允又啓曰四館陞出六品時例有九處講後遷轉之規而承文院褒貶如或有故過限則四館積滯不可不慮故自前雖未經九處講亦有陞六之規矣今春夏等褒貶不得爲之故當出六品者未免積滯依例遷轉何如傳曰允又啓曰守令多窠今當差出而未準朔禁軍將及營將邊將虞候中軍都事守令察訪竝擬何如傳曰允以景慕宮令望單子傳于洪仁浩曰朴思機自在十餘年前熟見於藥房實注書至今沈滯誠可惜臺侍雖難承傳此等人此後銓曹留意事分付以正言望筒傳于洪仁浩曰未通淸文臣之積滯莫若近日此望筒勿施見窠皆以新通擬入以爲疎滯之地以金憙爲吏曹參判李時秀爲吏曹參議二度吏曹正郞成德雨仍任事承傳以洪彝浩爲繕工主簿朴喆源爲掌苑別提趙鎭大爲尙衣主簿柳煥爲金井察訪安宗孝爲沙斤察訪李亨正爲沃川郡守韓謩爲三嘉縣監宋碩欽爲玄風縣監徐弘輔爲工曹正郞吳晉秀爲漢城判官金鑧爲禮曹正郞柳相燁爲高原郡守白慶周爲郭山郡守洪繼哲爲鐵山府使李光燮爲富寧府使鄭東俊爲全羅監司三度以申大羽爲敬陵令李龜錫爲瓦署別提任好常爲北部都事金晉柱爲西部都事李師中爲義盈直長金應斗爲泰陵直長柳烇爲濟用直長安大進爲長鬐縣監申大顯爲長湍府使洪樂敎爲戶曹佐郞洪景憲爲貞陵令趙毅鎭爲平海郡守申大復吳持常爲假引儀四度以南衡秀爲司䆃直長申宅權爲宗簿直長金永聃爲尙瑞直長尹載五爲繕工奉事曺允植爲典牲奉事金獻行爲司饔奉事羅東善爲司宰主簿李憲膺爲瓦署別提權偗爲典設別提李泰賢爲興海郡守鄭斗榮爲東部都事李東野爲牙山縣監五度以鄭在寬爲尙瑞副直長徐季修爲西部奉事黃基厚爲司宰奉事黃延祚爲永陵令金禧爕爲昌陵令崔昌國爲溫陵令具世元爲橫城縣監金載順爲淮陽府使李郁延爲庇仁縣監李時秀爲戶曹參議麗王陵參奉王爾賓六度以尹光垂爲濟用副奉事黃仁燾爲典設別檢李在協爲冬至兼謝恩使魚錫定爲副使權裕爲書狀朴祐源爲禮曹參判尹之衡爲引儀慶邦運爲造紙別提禹拓夏爲興德縣監七度以趙鎭奎爲監役金在儉趙翰逵爲兼引儀典籍二單朴暉安經心以上四館去官趙景逵爲栗峯察訪金商雨爲省峴察訪柳憲周爲自如察訪文燦奎爲獒樹察訪朱重翁爲景陽察訪金龍見爲慶安察訪李聖輪趙鎭井爲典籍任聖尹爲价川郡守八度前度中書狀權裕不喩兪漢謨落點以鄭好仁爲大司憲朴天衡爲大司諫沈埉爲執義尹行履爲司諫金宅洙爲掌令申大龜金樂誠爲持平李書九爲應敎九度以李東鉉爲戶曹佐郞李膺福爲引儀朴思機爲景慕宮令趙希鎭爲禁府都事十度以洪彦爕爲原春都事徐命憲爲假監役李勉齊爲禁府都事高敬基爲禮賓參奉金箕南趙忠達爲典獄參奉柳道源爲明陵參奉姜有一爲永禧殿參奉趙有善爲惠陵參奉朴興緖爲懿陵參奉金思卨秦潚爲假引議十一度朴思機丁志元爲正言南熙爲義盈主簿辛弼垕爲軍器主簿
정조 12년
兵批判書鄭昌順進參判具㢞入直進參議宋鍈進參知柳誼進行左承旨李得臣進啓曰各道中軍虞候今當差出而擬望之人乏少未準朔守令竝擬何如傳曰允李得臣啓曰入啓文字何等謹嚴而白翎僉使末望以鄭信達擬入而信達方在保放中姑未勘罪不能照察之失臣不勝惶恐而矇然擬入之當該政官不可無警推考何如傳曰允兵批啓曰訓鍊院正今當差出而擬望之人乏少外任竝擬何如傳曰允以薪智島萬戶成德雨肅拜單子傳于李得臣曰病勢之不大段卽此可知肅拜則可强參坐則不可强乎旣示飭意豈可任其下去仍任前職先參坐後謝恩前萬戶亦爲仍任以安東營將望筒傳于李得臣曰副擬以積滯久次雖點下便是格外訓正陞資卽不易之規新資元窠之加出何拘他營將中軍中以時任訓正更爲擬入事分付傳于李得臣曰統虞候仍任更爲差出以鄭枋爲知事李普漢南性五爲司僕將韓命祺爲五衛將柳相燁爲都摠都事金徽柱爲忠州營將李長喆爲安東營將李昌培爲淸州營將安允奭爲洪州營將趙宅鎭爲釜山僉使二度副護軍朴聖泰宋銓副司直鄭好仁李聖圭李在學金履禧李普溫任希一李基恒副司果柳誨尹光顔金瑞輯李顯三爲武兼尹範敍爲白翎僉使許溟爲城津僉使權聖鎭爲昌洲僉使曺憲章爲防踏僉使魚福龜爲登山僉使丁景達爲古今島僉使金光國爲善積僉使黃重錫爲龍媒僉使三度以姜膺煥爲高靈僉使金履彬爲慶尙左兵虞候崔海秀爲白峙僉使崔尙翕爲安義僉使李在天爲麟山僉使韓世昌爲潼關僉使宋仁宅爲鹿島萬戶朴景文爲會寧浦萬戶李邦慶爲黔毛浦萬戶金鎭喆爲鉢浦萬戶副護軍尹範行沈鑏任希莘南聚五柳一星張瀗四度以柳爾胄爲忠翊將柳殷鉉爲兼司僕將李枝昌爲月串僉使曺允彦爲魚面萬戶洪龍壽爲仁遮外萬戶姜碩範爲多慶浦萬戶李春大爲於蘭萬戶李朝漢爲西平萬戶吳泰柱爲楊下萬戶李海愚爲尙州營將蔡顯一爲大興中軍副護軍金明遇李迪吳載光李羲星朴明煥訓鍊判官權薰訓鍊主簿金慶源丁獜泰姜申岳以上減下五度以李翼海爲武兼李恒訥爲大丘營將劉道平爲古豐山萬戶趙齊崙爲溫萬戶洪處澤爲舊所非浦別將姜星晉爲鳥嶺山城別將鄭敬輔爲金烏山城別將金寶聲爲新門別將金養直威鳳山城別將金鳳一爲九月山城別將六度副司果鄭學基薪智島萬戶成德雨除授事承傳七度薪智島萬戶鄭學基仍任事承傳八度以尹芮基爲訓鍊僉正申光輅爲都摠都事李宗海爲慶尙監營中軍李萬吾爲雲寵萬戶鄭昌輝爲格浦別將姜申岳爲訓鍊判官加設李海鎭權抑金箕昶爲主簿加設九度以李東善爲訓鍊副正梁垸爲都摠都事趙𡹘爲訓鍊主簿十度以金爔爲訓鍊正權友仁爲宣傳官副護軍南性五李昌培金徽柱安允奭李長喆李海愚副司果申大尹十一度以李命俊爲副摠管具達遠爲訓鍊判官副護軍李觀賢李夏保權坪副司直朴祐源曺允大李時秀十二度以閔亨默柳相亮爲宣傳官李奎昇林懋遠張彦極爲武兼沈尙之金時敏金宗鉉黃處中爲部將白仁章朴東旭林翰烈爲守門將十三度以鄭鏶車潤泰爲景福將李周鳳爲訓鍊主簿十四度以朴宗和爲訓鍊副正鄭宅昌南宮玾爲武兼柳晦源爲部將十五度以李亨復爲訓鍊僉正副司果文極孝申驥顯鄭冣行李敬臣李之聃十六度以李周鳳爲宣傳官十七度以尹相爲訓鍊主簿十八度以李在淵爲武兼十九度以朴基正爲北評事副司直李亨元權管秩栗浦朴致燁乾川白來彦乾原康就日大吉號里徐文洽吾村朴處義雲頭里朴愼默黃拓坡尹聖佐副司果李彙金世輝
정조 12년
洪仁浩啓曰大司憲鄭好仁執義沈埉持平申大龜牌不進掌令閔彝顯金宅洙持平金樂誠俱在外監察茶時之意敢啓傳曰知道
정조 12년
吏曹判書前望單子入之吳載純落點
정조 12년
兵曹判書前望單子入之李在簡落點
정조 12년
李得臣啓曰新除授兵曹判書李在簡卽爲牌招傳授命召何如傳曰允
정조 12년
李得臣啓曰兵曹判書李在簡牌不進推考傳旨今方捧入而傳授命召一時爲急如是違牌事甚未安更卽牌招何如傳曰允
정조 12년
洪仁浩啓曰守令署經事命下矣大司憲鄭好仁執義沈埉持平申大龜大司諫朴天衡正言朴思機牌不進獻納金光岳疏批未下掌令閔彝顯金宅洙持平金樂誠正言丁志元俱在外只有司諫尹行履一人不得備員擧行云何以爲之敢稟傳曰竝許遞前望單子入之待下批牌招察任
정조 12년
兩司前望單子入之掌令盧廷良持平兪鉉章李得休執義李秀夏正言金禧爕柳落點
정조 12년
以全羅監司狀啓新稻米限內不得封進惶恐待罪事傳于趙衍德曰勿待罪事回諭
정조 12년
洪仁浩以吏曹言啓曰造紙署別提丁文壽守令講三次不進依例汰去何如傳曰允
정조 12년
李得臣以兵曹言啓曰今六月二十一日武臣賓廳講書日次而內外中日旣已停止不得爲之之意敢啓傳曰知道
정조 12년
李得臣以兵批言啓曰景福宮衛將李聖聃咸震輝俱以身病猝重勢難供職呈狀乞遞輪番之任不可久曠竝今姑改差何如傳曰允
정조 12년
李得臣以司僕寺內乘以一二提調意啓曰兼內乘李東善遷轉代令該曹口傳差出何如傳曰允
정조 12년
刑曹啓目罪人尹之益等口招云云上裁何如啓觀此諸供參以頭勢起鬧之張本始於尹之益而白活之擧洩憤之事一則之益二則之益兺不喩衣袖之澣㾗向人必誇道益見其爲首倡爲首犯之跡而且渠與閔道爀面質招至曰先犯則吾當捽下則汝爲云云亦可謂已輸款是如乎今以之益定爲首倡及首犯未爲不可强欲分作兩魁則道爀似或爲首犯而如是則終不十分的確之益段以倡論犯手兩件事元犯依前下敎棍配次曹內保授以待爲旀道爀段以之益次律照勘爲旀其餘各人等亦依前下批旨分輕重勘處擧行後形止草記爲旀因供招始知之當初兵判之徒循諸弁所脅之說隨率親校旣除名又收牌甚至避入所乘軒底而却不顧見云者誠有是也閑良之毆打卽已汰無牌之校與直犯隨率親校所犯輕重煞有區別是旀本事實狀亦如諸招無少差爽是隱喩卿等更卽論理回啓爲旀近聞筵臣言日前諸弁行査時營卒輩從中逞憾作鬧多端殆甚於緹騎之迫束鞫囚至有突入內庭與婦女侵逼之擧云近來傳說安知非輾轉做作而如果如許諸弁之所犯自所犯士族自士族不但爲士族地悍卒憑公容私之習不可無懲治之擧此一款卿等待明朝開坐亦爲査實頭目或作弊該營軍卒自本曹科治以示懲日後之意爲旀至於兵判段始不能叱斥諸弁終不能束濕卒伍由前由後其失不輕至今無飭責不可以因閑良事罪及兵判故耳此意竝以知悉爲良如敎
정조 12년
刑曹啓目罪人尹之益等勘處云云今此閑良之末稍作變實由於當初拿入而當其拿入之時諸閑良之一齊攔入其漸已不佳則試所之巽辭彌縫已欠逆折之方諸閑良之謀議作拿似由於此是白遣及其閑良擁軺作梗營校近前乞治之時汰去收牌一款營屬之言亦皆同然是白乎則判付內已汰無牌之校煞有區別之聖敎實仰分金秤出之精義是白乎矣第伏念上替下陵爲日已久防微救弊之道有不容少忽是白在如中閑良輩之無數毆打雖在於已汰之後是白乎乃含憾逞憤本出於該校將前擧行之事兺除良師行時攔擁喧鬧軒軺後捽曳下馬已在於未汰之前是白乎則其爲漸不可者不但止於不顧忌器之嫌而已是白乎等以首倡首犯人依聖敎擧行外犯手與干連諸人等段置從重勘罪後草記計料爲白乎旀校卒輩之乘機逞憾無數作拿傳說狼藉事端或露所係亦自不輕乙仍于今方依聖敎嚴査爲白去乎待査事畢自臣曹分輕重科治何如判付啓竝只依回啓施行科治後形止啓聞爲良如敎
정조 12년
洪仁浩以刑曹言啓曰因罪人尹之益等草供之益段以倡論犯手兩件事元犯依前下敎棍配次曹內保授以待道爀以之益次律照勘其餘各人等亦依前下批旨分輕重勘處擧行後形止草記事判下矣依傳敎元犯尹之益曹內保授而取考律文則大典通編罪犯准計條有曰邊遠充軍者準杖一百流三千里名例云三流同爲一減爲從者減一等大明律不應爲條有曰凡不應得爲而爲之事理重者杖八十依此律次犯閔道爀絶島充軍罪減一等杖一百徒三年杖則收贖後定配於忠淸道韓山郡閔重呂以隨從杖一百徒三年罪減一等杖九十徒二年半杖則收贖定配於忠淸道大興郡干連蔡元永李重鎭韓在祿李璛李璥趙徽鑑金鎭恒柳豐逵金星烓申德顯尹在寬等竝杖八十收贖放送其餘鄭宅述兪昌柱沈守鎭李晥祥姜敬煥田德顯等自試所白活至路上毆打竝無同往之贓證參以諸招無他端緖竝卽分揀放送何如傳曰允
정조 12년
判府事金熤箚曰伏以臣方帶保護之任益切顒祝之誠適於日前私家有故事勢滾急不免身有犯染朔未更時未移之前不可進身於淸禁之內當次輪直日次問安亦無以冒沒備員此不但私心之萬萬惶悶其爲國體之苟簡亦甚矣宜卽以此情實仰請處分而移次蠲體未經多日文字上徹尤涉煩猥今始更加齋沐略陳短箚伏乞俯垂鑑諒將臣所帶之任亟許變通使公私無病不勝幸甚取進止答曰省箚具悉卿懇事勢使然卿須安心勿辭仕進仍傳曰此批答遣史官傳諭于金判府事
정조 12년
刑曹參議李勉兢疏曰伏以日月易邁文孝世子終祥奄過戴天之讎未復撫時之痛冞切況臣曾忝宮僚之末願死之誠有倍他人而號哭洩哀之所惟有禫祀參班之節而已悲冤抑塞曷有窮己仍伏念臣百不如人一無可取偏蒙我聖上作成奬拔之恩周旋講製之列歷揚淸顯之職登第四年遽躋下大夫之班居然三閱寒暑矣撫躬惶愧若隕淵谷含恩頌祝惟思殞結而顧此生報效之道惟在於當官盡心或遇職事雖不欲與人較挈亦不敢隨衆委靡只緣年淺識短觸處牴牾早晩狼狽固所自料不意前月伏蒙秋曹除命義分是懼冒沒出肅而才識之短於聽訟臣雖自知竊自以不容私意爲一分盡職之方矣日前本曹佐郞臣李祉源以微細事數次往復終不聽從忽於昨日收入前後訟案堂郞着署數十張以爲臣署之下不可留置自己之署逐張割出還送臣所似此變怪前所未聞堂郞體例等級截嚴紀綱維繫設令臣有所失只可據理爭執不可如是侮蔑況其本事不過訟民定日之遲速不宜容私之意使之改限則顧臣迷執只出於守法奉公而遽觸其怒做出如此駭擧若有大於是者則其所慢易凌踏將不至於何境顧此俗習日渝法紀漸紊之時有不可容忍因循尋常看過故使之呈旬移文吏曹而此莫非臣庸陋疲劣見輕於郞官之致況此設曹以後所未有之事緣臣而始見將未免擧世之傳笑臣以何顔自處見職對郞僚而聽民訟重貽淸朝之羞哉玆敢疾聲呼籲仰干崇聽伏乞天地父母特許臣鐫免之懇以安私分仍治臣瀆擾之罪以肅朝綱千萬幸甚省疏具悉朝廷所尊者體統爾其勿辭察職
정조 12년
吏曹參議李時秀疏曰伏以居諸迅駛文禧廟終祥奄過禫月又屆一天之讎冤未雪八域之悲隕如新仍伏念臣伏奉選部除旨繼以召牌奄臨臣旣無他情勢況今大政在卽竭蹶趨膺豈竢駕屨而第臣於月初偶因下堂不愼步履投身砌石重傷腰脅方其始也動作姑勿論呼吸亦不能者幾浹旬日矣外試針焫內服湯液今則稍得運用於坐臥之際而床褥轉側尙難自力戶闥出入亦須人扶顧何望曳裾束帶步趨拜跪於肅肅大庭之中乎似此病狀卽通朝知舊之所共憫憐玆不得不擔舁隨詣於禁扃之外略具短籲猥瀆崇聽伏乞聖明諒臣疾痛之呼亟許鐫免治臣違逋之罪以肅朝綱不勝幸甚省疏具悉意謂少間實病旣如此本職許遞
정조 12년
戊申六月二十日寅時上御誠正閣吏兵房承旨入侍時行左承旨李得臣同副承旨洪仁浩假注書趙台榮記事官李相璜金祖淳以次進伏訖上命仁浩書傳敎曰守令邊將初仕擇差之命匪今斯今申飭兩銓今年卽帶礪舊甲感舊錄舊豈容少忽戊申軍功子孫收用年年殆成陳談至於今年決不當循襲春間雖有一二收錄亦多見遺其中倡義使朴敏雄之孫古參議柳升鉉之子承傳已久收用無聞且其事蹟最卓卓者乎今政初仕先爲調用國俗專尙門閥欲取門閥豈有右於中原士夫且況勞功事蹟永世不朽而其孫裔之遺在我國者待之反下於蔑蔑蔑稱之常調班族事之慨然莫京於是甚至提督祠版寄奉無所使寧遠伯有知能不茹痛寧遠伯後孫中可堪任使人無論閫帥邊禦又無論大將亞將予則曰無不可做之官無不當試之任云爾以此傳敎詳載兩銓掌故更勿如前汎忽見今提督奉祀李萱在狀罷中其子光遇貶中惟寧遠孫李宗胤在焉勿拘邊地履歷防禦使今政調用西北弓馬之冀北北人之驍健有膽勇又優於西而近來收用殆不留意如是而何以綏遠乎着意振拔責在銓曹以此申明嚴飭見聞如有未逮無以此席對揚令本道別薦文而可做臺侍武而可做邊閫蔭而可做州牧人探之一方輿議以爲試可之地兩都人士每政輒令拔尤夷考政目未見有擧以行之甚可駭然松京之分敎官準朔入仕年前飭敎墨猶未乾迄無一人之如式注擬豈銓官之急於濟私未暇及於奉公而然乎李徽東禁都以後本府之無蔭仕者五十年後復越限違式者政院執論沁府亦人材府庫豈可以李宗胤一人付之土着以此句當乎亦令兩銓搜訪收用目下先務莫大於爲民爲民之要莫過於懲貪日前縷縷懸法之令豈無所以而發乎欲懲貪也先宜奬廉淸白吏子孫無論守令或復職初仕又無論東西銓今政必以某之孫某錄用事承傳持書於政目而受點頒示朝紙則亦豈無風動觀感之效令兩銓知悉命得臣書傳敎曰右承旨許遞前望單子入之待下批牌招察任又以吏曹參判趙鼎鎭牌不進推考傳旨命書傳敎曰昨日酬應幾至徹漏今又臨政如是煩瀆從重推考傳旨勿施使之入侍賤臣承命出與吏曹參判趙鼎鎭偕入進伏上曰趙時偉之罪予亦曰不可容貸而其他諸趙何有哉聞誅一夫紂矣旦在昔李頤命以李師命之弟亦無礙供職矣時偉則固當靜而俟之而今此趙弘鎭復出弘鎭予素痛惡者也至於卿則曾有稔知故欲爲進用卿何必過引乎鼎鎭曰臣每蒙恩造致有今日實不勝萬萬惶蹙而至於銓地便是鐵限豈有見拔於銓望而復入銓席一步者乎只俟處分矣上曰拔望之罪云何鼎鎭曰臣亦未知矣上曰向日宮官疏卿果未參耶鼎鎭曰臣卽一廢族實無抗顔之心自有唐突之嫌未敢同參矣上曰卿之處事何若是也後復若此恐致狼狽矣鼎鎭曰臣欲追後獨疏而亦未及周旋矣上曰人或以此執跡歸之顧戀之科則是不可悶乎大抵時偉則異於其兄而渠之言不言間國言旣如是喧藉則宜有一死何況在近密而懷出入心耶鼎鎭曰時偉之罪實難容誅矣上曰旣有拔望之事情勢似難行公乎今若自銓曹復望則不必引義矣鼎鎭曰雖有復擬之事實難冒膺矣上敎仁浩曰今日政吏參擬入事分付命書傳敎曰雖未知所執之何事筵敎之下又復逡巡極爲駭然吏曹參判趙鼎鎭爲先遞差前望單子入之待下批牌招參政賤臣承命出持入吏參前望上入之以朴祐源落點敎曰吏參牌去來催促賤臣承命出傳命書傳敎曰亞銓之病依舊云開政之遲滯可悶不可等待其牌去來吏曹參判朴祐源許遞其代卽爲差出待下批牌招參政命退承史以次退出
정조 12년
戊申六月二十日未時上御重熙堂吏曹參判入侍時同副承旨洪仁浩假注書趙台榮記事官李宗烈記注官金鳳顯吏曹參判金憙以次進伏訖上曰今日處義何如是乖當也近日朝廷事雖云不成說豈不顧國體朝綱乎誠未料卿之固執若此也憙曰臣於見職實無一分可强之情勢故玆不敢承膺已萬萬惶懍而如或遽向賓廳則勢不得不參政故至有待罪之擧矣上曰俄聞卿所奏之言如有是也何不早言耶憙曰判堂今旣開政臣若以此事提說則判堂似或難安故竊欲以言病圖遞事歸便當矣到今情急勢迫不得已有此所奏判堂旣不以銓官待臣則臣何敢抗顔參政乎上曰卿之執言亦或爲廉防之一端乎命書傳敎曰吏曹政官入侍開政入侍命下之後雖未備員宜無所礙持望筒先爲來待參判雖未肅拜旣命入侍新除授參議卽爲牌招先參政後謝恩宗烈承命出與吏曹判書宋載經正郞成德雨佐郞李洪載偕入進伏上敎載經曰向於承旨復望時何不與亞堂相議耶載經曰臣未及周旋且未諳事例而然矣上曰卿言旣如此亞銓似無所引矣憙曰判堂之言今雖如此在臣自處之道不敢冒當矣仁浩曰筵席事體本自嚴重非一品則例不敢辭職而吏曹參判金憙前席奏對之際謂有情勢屢度控辭殊涉屑越從重推考何如上曰依爲之出擧條上曰判堂今旣受而爲過則卿豈有更引乎卿等今已登筵卽一親政判書進望筒可也載經跪進望筒仁浩讀奏訖上落點命書傳敎曰今日擧措可謂萬萬無嚴萬萬無據自朝侵中頑然若無省覺甚至拿處命下發遣金吾胥隷始乃出頭朝房寧有如許道理及其來待命下至有免冠泥首於閤外之擧始稱有情勢以至登筵筵話看作直節今幸因判堂之受而爲過入侍依樣開政國綱所在決不可尋常處之自春間亞銓時席藁露伏於雨中已知其處事之異於人今又再犯尤萬萬駭然吏曹參判金憙爲先施以削職之典憙退出載經曰郞官謂有身病不欲參政揆以事面誠極未安而自上有飭敎然後可得同政矣上敎德雨等曰向雖有爲宣諡差出之敎今當都政唯當當官盡職而已以幺麽郞官何敢更議他事耶爾等退去參政可也命書傳敎曰望筒一度今旣筵中承批無異入侍開政日熱如此吏曹政官使之退去政廳次次書入事分付上敎載經曰退去開政而望筒續續書入日暮前畢政可也畢度後予當曲諒矣命退諸臣以次退出
정조 12년
戊申六月二十日酉時上御重熙堂同副承旨入侍時同副承旨洪仁浩假注書趙台榮記事官李宗烈記注書金鳳顯以次進伏訖上命書傳敎曰臨政銓長不可曲諒雖令行公慮其衰病之或有顚錯今旣順爲俄筵已有畢度後曲諒之敎吏曹判書宋載經特爲許遞又命書傳敎曰農務方殷守令不可曠官新除守令與未下直守令皆令不多日內辭朝又命書傳敎曰有國有紀綱況師律乎俗習日下等夷蔑如周旋設有未盡善不可以閑良之事罪及本兵長迄無一言飭責意蓋深焉昨見諸弁供招仍下該曹回啓不以囚供爲證欲知事實信否今聞營屬之說亦合囚供則未可歸之無是大抵始不叱斥閑良縱其侵凌終又不禁悍卒之法外肆惡而求活之帶校旣汰又却由前由後所失非細此重臣素乏商量予每曰好人云而其在嚴紀律慰軍心之道不可以人品之率直有所曲恕兵曹判書鄭昌聖特施罷職之典又命書傳敎曰吏兵判前望單子入之命退承史以次退出
정조 12년
兼都承旨沈豐之坐行左承旨李得臣坐直右承旨未差左副承旨趙衍德坐直右副承旨尹行元藥院直同副承旨洪仁浩坐注書二員未差假注書李貞運藥院直趙台榮仕直事變假注書金和鍾仕
정조 12년
李得臣啓曰備邊司郞廳來言今日賓廳日次而都政相値不得來會云矣敢啓傳曰知道
정조 12년
傳于洪仁浩曰守令邊將初仕復職出六人竝留待
정조 12년
傳于沈豐之曰吏兵房承旨與守令邊將初仕復職出六人入侍
정조 12년
傳于趙衍德曰同副承旨推考
정조 12년
兵曹口傳政事以吳應常爲內乘
정조 12년
沈豐之啓曰兵曹判書李在簡再牌不進推考傳旨今方捧入而命召傳授一時爲急連事違召不卽承膺事體所在誠極未安所當更請牌招而係是一日三牌何以爲之敢稟傳曰宿趼之地不宜逡巡至於向來所遭自有向日傳敎筵敎但當燥濕唯命而已私義二字其敢更提於話頭乎如是下敎之後聞命卽當出膺何必多費辭敎更卽牌招仍令入侍
정조 12년
洪仁浩啓曰吏曹判書吳載純參判趙鼎鎭參議徐鼎修牌不進推考傳旨及罷職傳旨今方捧入而開政命下之後如是違牌不卽擧行事甚未安判書參判竝更卽牌招何如傳曰允
정조 12년
傳于洪仁浩曰吏曹參判更爲牌招
정조 12년
以吏曹參議徐鼎修牌不進罷職傳旨傳于洪仁浩曰只推
정조 12년
洪仁浩啓曰吏曹判書吳載純旣經入侍不爲肅謝直爲出去事體所在誠極未安從重推考仍卽牌招開政何如傳曰筵中旣承下敎筵退後直出事體所在萬萬未安此啓辭勿施其委折爲先問啓
정조 12년
洪仁浩啓曰筵中旣承下敎筵退後直出事體所在萬萬未安此啓辭勿施其委折爲先問啓事命下矣問于吏曹判書吳載純處則以爲臣雖無狀豈不知向來恩遞之不敢引義而只緣事關先故孽是自作區區情私萬無抗顔周行之望而入侍有命雖不得不冒沒趨承至於官職去就初無可論況臣之罪負實由見職則今玆重叨尤不勝驚隕故俄於筵席親承出去肅命之敎不啻屢次而迷不知變經出禁門問啓之下自知方命之罪死無所逃惶恐震越不知所達云矣敢啓傳曰還給
정조 12년
沈豐之啓曰吏曹判書吳載純問啓還給肅拜催促事飭敎游下而謂有情勢肅拜單子終不呈納事體所在萬萬未安從重推考何如傳曰此啓辭勿施更爲嚴飭
정조 12년
傳于趙衍德曰當該宣傳官拿處
정조 12년
有政吏批判書吳載純進參判趙鼎鎭牌不進參議徐鼎修牌不進左副承旨趙衍德進啓曰全羅監司今當差出而擬望之人乏少外任竝擬何如傳曰允以李度默爲大司憲安聖彬爲大司諫崔烜爲掌令朴載淳爲持平鄭𣲚爲正言申大尹爲校理李東稷爲副校理徐配修爲修撰鄭昌順爲右參贊李奎緯爲戶曹參議姜世膺爲景慕宮令權恢爲軍資正南必錫爲慶基殿令姜文會爲分兵曹佐郞尹孝寬爲監察趙基泓爲昌陵令李在簡爲軍器提調尹塾爲景慕宮提調李在簡爲平市提調徐龍輔爲全羅監司宋翼孝爲中學敎授姜克成爲穆陵別檢李尙寯爲昭寧園守奉官典牲主簿成元柱引儀尹之亨相換兼春秋單成德雨
정조 12년
兵批判書李在簡進參判具㢞病參議宋鍈病參知柳誼入直進行左承旨李得臣進以孫相龍爲黃海兵使副護軍沈埉金宅洙權坪盧廷良副司直宋載經鄭好仁朴天衡申大龜金樂城兪鉉章副司果朴思機丁志元金禧爕柳金星白北道參軍單南弼壽
정조 12년
吏批再政以朴長卨爲奉常正許策南基萬爲監察文極孝爲典籍金星白爲禮賓主簿金廷遇爲寧邊府使
정조 12년
傳于趙衍德曰吏批政廳進去承旨爲先推考
정조 12년
傳于趙衍德曰黃海兵使當日辭朝
정조 12년
備忘記黃海兵使孫相龍下直長弓一張長箭一部片箭一部筒兒一箇賜給
정조 12년
傳于趙衍德曰今聞承宣言吏判之送吏替問於右相極爲未安向因前吏判事飭敎果何如若以諡狀事爲嫌則一府旣同周旋矣況午筵下敎之後尤焉敢若是朝廷體統之囫圇如此故內而下官侵淩上官外而守令侮蔑藩閫武弁不知大司馬儒生不知國子長以至僕隷卒伍之賤亦敢生意於犯分之事此豈等閑看過處數易不但不可僅出有難輕遞吏曹判書吳載純下義禁府推考一以示尊朝綱之意一以示敬大臣之意
정조 12년
以平安監司狀啓郭山郡定配罪人李景大兩次逃躱前郡守趙爕慢不檢飭之罪令該曹拿處事傳于趙衍德曰無論罪之輕重定配罪人之兩次逃躱寧有如許紀綱令該曹嚴飭兩道刻期捕捉待捕捉嚴囚箕營究覈得情該郡事萬萬駭然該郡守令該府拿來重繩土校等令道伯痛治事分付
정조 12년
獻納金光岳啓曰臣之言議風采本不合於淸朝耳目之任前後居臺一味含默每自循省祗增愧懼敢以目下數事粗效一日之責矣及承批旨不惟不賜允兪以極可駭也爲敎臣滿心慙悚益莫省措躬之所也噫齋生之前後瀆擾四儒之方外發通謂之以不甚稱停有欠雍容則可也蹟其本事則亶出於懲討之大義理而處分過中景色愁沮故竊附無隱之義略效匡救之忱何嘗有一毫營救之心而然哉至以泮長事言之當初錯解豈非眞情畢竟設場且涉駭異所謂勸入云者直不過家內子弟之未經揖禮苟然充數者則氣力有無恐非可論趙奎鎭事近來廉防掃地無餘四維二字固不可責之於渠而渠雖無恥職是掌閫而儒疏堂彈聲討森嚴則揆以道理固當縮伏訟罪恭俟處分之不暇而辭陛初旣放恣仍赴亦極無嚴臣之所論實出官師之規非由抉摘而然也至若鄭觀采事臺閣論人寧激無渝則拿勘之請未免失之太寬由前由後難免溺職之失尙何敢一刻晏然仍冒於臺次乎請命遞斥臣職答曰勿辭
정조 12년
洪仁浩啓曰獻納金光岳一日再啓煩瀆退待物論矣傳曰亦勿退待
정조 12년
洪仁浩以文禧廟營建廳言啓曰本廳堂上戶曹判書臣徐有隣與郞廳戶曹正郞臣鄭東敎進詣本廟奉審則廟內外俱無頉處之意敢啓傳曰知道
정조 12년
趙衍德以戶曹言啓曰興陽縣田稅所載船一隻以陽川過境狀計之來泊京江已過旬望而該船沙工希望歇倉一直逗留不呈陳省百般謀避日昨捉囚其船漢連爲督現而終不來納今十八日朝以裝載狀啓後錄出米謄傳葉紙分劃別營另加催促矣伊後始呈陳省故發甘出送之際旋接別營入直計士手本則興陽稅船一隻當日申時量致敗於麻浦前江云聞極驚駭發遣本曹郞廳鄭東敎李良會使之馳進敗船處所摘奸其形止多率役人設機鉤拯則三日所拯米爲一千一百八十三石取考陳省及勘合則本縣丁未條軍資監納糙米九百九十四石十三斗二升一合八夕加升米十九石十三斗四升六合四夕江價米四石十四斗六升一合六夕斛上米十九石十三斗四升六合四夕船價米二百三十二石二斗一升四夕元人情米十三石三斗九升七合六夕戶曹作役價米二十石倉作役價米四十一石十一斗九升二合八夕入倉馬價米一石九斗八升七合一夕廣興倉作役價米二十五石十一斗九升二夕元人情米七石十三斗九升六合七夕雜費米二十九石十斗六升三合六夕義烈宮免稅米一百十七石十二斗五升八合明禮宮免稅米五十八石十三斗七升九合內司納米十三石十二斗六升九合九夕都合米一千六百二石八斗二升二合六夕內拯出米爲一千一百八十三石未拯米爲四百十九石八斗二升二合六夕矣仍令郞廳監色沙格等處敗船情節發問目嚴覈則所告內今月初三日果爲到泊京江而欲爲圖倉之計尙今逗留矣今十八日自麻浦欲向龍山時値風勢之忽急因漁人之誤指未及下帆先回鴟木爲石撞觸至於破碎漂流之境而人物則或下汲水船或下水邊巖上幸免渰死奸情一款千萬曖昧若有一分奸情無邊大洋何不售奸至于京江風和水穩處有此故敗之理監色沙格雖或符同莫重國穀安敢有幻弄偸竊自破船隻作此罔赦之罪包索之虛疎石內之不完者屢月在船自致磨傷而拯出之際動輒滲漏其所不完勢所必然內司納米則下屬輩憑藉勘合督促推尋故果爲先納云矣今此敗船處所水勢雖曰深滙旣無大洋草嶼之險又當恬風靜浪之時以京江居生之沙工行前日慣習之水路萬無空然致敗之理今以鉤拯數爻觀之所拯幾滿四分之三渠雖以此欲爲發明不故敗之跡而石多不完顯有奸情其所用意不問可知大抵厥漢輩到泊京江已至許久所載穀物恣意偸竊圖得歇倉欲爲彌縫及聞將劃別營促納陳省之後事到窮處意在逞憾張帆直向故觸巖石設計粧撰可謂欲巧反拙前後敗船者何限敗船之可疑者亦何限而京江穩流無風自敗實是前所未有究厥情狀節節狡惡此而不置當律將使中外業船之類無所懲畏而京江敗船又將接跡而起後弊所關不可尋常處斷當該監色沙格竝移送秋曹待用刑嚴刑究覈期於輸情施以當律已拯穀物依昨年漕船拯米例分給於軍廣兩倉貢人以爲逐等計減兩宮免稅米亦於等米出給時分數移送劣米則自本邑待秋成依例收捧上納未拯穀物刻期分徵於船人處內司納旣已先納勿論稅船裝載之規元穀一千石雜費二百石外毋敢添載而今此陳省勘合穀物至於一千六百餘石之多濫載之罪有難容恕當該穀主官令本道指名現告拿問定罪稅船之到京江致敗者若在分倉照下之後則所屬倉官當依地方官例勘處而今此敗船旣在於分倉陳省未發甘之前歸屬無處倉官論罪一款置之何如傳曰允
정조 12년
趙衍德以賑恤廳言啓曰摘奸史官書啓批旨內全數頹壓家舍令賑廳恤典題給事命下矣露梁里居盲人申光雲草家三間全數頹壓恤典錢二兩布一疋空石十立依例題給之意敢啓傳曰知道
정조 12년
趙衍德以賑恤廳言啓曰各部字內出幕病民貧窮無依中東部字內四口西部字內三十九口南部字內十八口北部字內三十三口合九十四口處再巡糧米不拘式例遑汲之類從所見抄給合米二石二升本廳郞廳與備邊司郞廳該部官眼同分給六月十二日十五日備邊司郞廳每三日摘奸時目下飢餒者不待八日之限又不拘壯弱之例抄出卽其地分給之類東部字內二十口西部字內十口南部字內七十六口北部字內十九口合一百二十五口處米一石十二斗九升前已分給故同爲修啓之意敢啓傳曰知道
정조 12년
李在學以司僕寺一二提調意啓曰獻納金光岳上疏批旨內鄭觀采事名以乘馬看品則割耳之擧極爲駭妄拿勘猶屬太輕該寺之至今仍置殊莫曉也令本寺具由論罪草記事命下矣在前則駁馬及割耳裂耳之馬俱不得備數於內外寺故閭閻間謀避廐立之類割耳裂耳非今斯今若用一切之法盡捨可合之馬則奸弊愈甚責立益難臣命善待罪本寺之後以色之駁雜耳之割裂更勿拘礙之意仰稟於筵中至今遵行矣四月間聞黃海兵營有步品良馴之馬卽爲發關上來步品則果良馴而一耳見割御乘初非可議而邊用則優如捨之可惜仍爲備立至於割耳事妄意此馬鄭觀采亦必貿得於他處未知割耳之的在觀采之手又未知的在關文承覽之後故姑置勿論矣今則人言旣發至登於臺章事體所在不可不査問嚴處黃海兵使鄭觀采令該府拿覈照律重勘臣之不卽摘發論罪自歸掩護之科惶恐待罪之意敢啓傳曰知道事勢固然卿等勿待罪
정조 12년
洪仁浩以刑曹言啓曰因作弊營卒輩科治啓目科治後形止啓聞事判下矣龍虎營堂上軍官金大碩領率軍卒推捉閑良時敎誘軍卒突入士夫家內庭罪杖六十徒一年訓鍊都監牢子秋必得方道成御營廳巡令手李春光等聽從軍官之指揮突入士夫家內庭罪隨從減一等各杖一百禁衛營巡令手權福三龍虎營牢子崔天興巡令手尹興碩等捉去閑良時任意毆打且至於閑良之無罪同生兄亦爲亂打事情明白罪各杖一百徒三年分輕重照律竝收贖放送之意敢啓傳曰知道
정조 12년
洪仁浩以義禁府言啓曰黃海前兵使鄭觀采令該府拿覈照律重勘事傳旨啓下矣鄭觀采時在任所依例發遣府都事交龜後拿來何如傳曰允
정조 12년
吏曹參判趙鼎鎭疏曰伏以居諸迅駛文禧廟終祥奄過禫期已近溫文之睿儀莫攀哀冤之群情普切仍念臣不忠無狀負罔赦之罪而殿下必欲全保之昏迷顚錯陷必死之地而殿下必欲生活之以滓濊之蹤猥登前席以僇廢之身復叨宿硏一日之中再辱恩旨譬如無知孺子匍匐入井而以父母之慈兼天地之仁坑坎袵席曲費洪造臣是何人異恩殊渥乃至於此噫嘻臣罪可勝言哉舊僚必討之義均出冤憤門族若浼之心尤倍他人臣雖癡騃亦具彝性乃於大論方張之時有何顧惜有何逡巡只緣身方在闕不得往赴疏已到院未及周旋憐臣者或恕其事會之如右而不知臣者烏可無執迹之論乎臣於伊時衷情震剝至欲陳疏自劾而旋以托名搢紳疏末畏於煩屑區區本情未得一暴觸處迷闇滿心慙悔乃殿下不忍終棄已拔之望則俾之牽復難洗之累則使之拂拭朝而解其職午而荐其授牌望之勿呼促敎之連下莫非曲爲臣地臣於是只知有感激不知有廉恥冒肅恩命退歸私次仰念恩私涕淚被面俯怵公議惶汗浹背臣之去就非臣自有銓銜存拔今不敢引而爲義而自作之孽倖逭重辟罔極之恩復玷華銜今若憑恃寵靈迷不知處則旣犯妄作之辜又添無嚴之罪臣雖欲抗顔周行其可得乎乃者開政有命天牌儼辱臣則有死而已尙何敢以銓官自處哉玆敢不避猥越之誅涕泣哀號於天地父母之前伏乞特垂生成之澤許臣肝膈之請亟將銓職永賜刊改俾臣得以杜門屛伏含恩訟罪雖死之日猶生之年答曰省疏具悉卿其勿辭行公
정조 12년
副司直李命俊疏曰伏以日月迅邁文孝世子終祥奄過仰惟止慈之聖念何以堪忍必報之讎未復共誅之賊莫討臣民之冤號痛隕益復如新仍伏念臣姿性譾劣最居人下而濫蒙洪造忝叨從班內外歷踐罔非踰分居恒愧懼如集于木頃當耽羅待罪之日仰體分憂之聖意粗效賑飢之微分惟以獲免罪戾爲幸不意恩言鄭重衮褒隆摯繼而有陞資之命沿路聾聽島民動色臣雙擎恩誥百拜感泣殆不知措躬之所也千里滄溟五雲入望每依危樓徒切戀闕之忱那知微臣去就至煩聖慮乃以未熱前還朝爲敎顧此螻蟻之賤何以得此於聖明也穩涉鯨濤歸伏私次莫非聖恩攸暨日夕攢祝圖報無地迺者摠府新命遽下此際臣惝怳震惕感惶交切其在分義宜卽竭蹶趨承以伸叨謝之忱而第念罔功之賞冞增悚恧命德之秩決難僥冒反復揣量承膺無路玆敢略暴肝膈之懇仰瀆黈纊之下伏乞聖慈俯垂鑑察亟命收還臣新授職秩以重官方以安微分千萬幸甚答曰省疏具悉卿其勿辭行公
정조 12년
全羅監司鄭東俊疏曰伏以湖南觀察之命奚爲而及於臣哉夷考臣身百無一取而過蒙天地之私偏被日月之光兜攬淸班私心每切於循墻翶翔下邑至願惟在於散樗耿然一念庶或聖明之所臨燭而今玆誤恩忽下於夢想不到之地則臣安得不惝怳悸恐莫省其所措乎壤地之大責任之重卽藩臣備例之讓而若臣則不惟不敢爲例讓之語抑有所不暇及此而自不得不遞者臣之仲父臣必淳方任鎭安縣監猶父猶子卽同天顯則弟以遞兄亦有引義之已例姪以遞叔尤無去就之可論縱使臣眞有可堪之實其不宜一日冒據也明矣況以全不近之才兼有必可遞之義乎噫頂踵毛髮之非臣所有夷險燥濕之惟命是趨則是豈臣可已而不已甘犯瀆擾之罪哉伏乞聖慈察臣言之匪出飾讓諒臣情之有難强迫亟命鐫改臣所帶職名以重藩寄以安私心千萬幸甚答曰省疏具悉公格雖無所據因姪遞叔非敦俗之政本職許遞
정조 12년
獻納金光岳疏曰伏以流光迅駛惟我文孝世子終祥奄過冤號罔極大小惟均仍伏念臣出入臺地殆近卄年性旣昏憒識又滅裂春間一疏粗效無隱之義前席引避終歸巽軟之科至今追思惶汗浹背臣旣恧蹙人將謂何臺端一步分甘自劃千萬不自意見職新除遽在縮伏訟愆之際署經有命庚牌儼臨冒犯違傲罰止問備揆以義分不敢屢逋遂不得不冒沒出肅而因仍盤礡斷無是理伏乞聖明特許鐫削臣所帶職名以爲不職者之戒焉臣旣不暇自引未敢贅及他說而至慟所在未忍終默惟聖明垂察焉嗚呼倫彝斁喪義理晦塞他日得志之招眞贓已露而只施島配大慶不滿之言斷案昭著而尙稽天討至若妄進熱劑經斷乳道尤萬萬窮凶絶悖而尙今容貸一未盤覈此何刑政此何國體日月不淹星露再周八域臣民徹天之冤極地之痛愈往而愈甚若使此等凶逆終是貸頭於覆載之間則君讎無可復之日國賊無可討之時古今天下寧有是哉此莫非臣等不忠不誠不能仰格之罪以何顔面復將此說增慼我聖心而悲憤弸中按住不得敢此附陳伏願聖上快揮乾斷亟從三司諸臣之請焉夫士者國之元氣也可奬而不可折也雖有乖激之論駭異之擧必也假借焉涵貸焉培養其氣節卽我列聖朝盛德至意也向者四儒生發通用意遣辭俱欠雍容驟看語勢或涉侵詬之私意而深究本情亶出討復之公憤若其不能平說道理則在諸生焉敢辭罪而至於不少參恕遽加摧折蒼黃嚴程景色愁沮者恐有欠於培養扶植之道不意聖明之世有此過中之擧也此實由於齋任儒生之未解罰名士論轉激惹鬧不息臣謂還收四儒發配之命特解齋任停擧之罰以光聖德焉且伏見十一儒生捲堂所懷則謂以泮堂有引出外儒生他儒生勸入之擧故誤認引義出外而混同入堂云泮堂見識自謂詳明寧或眞箇錯解於引出外三字而然也必由於急於勸入誘引諸生以至於率爾入堂倐爾捲堂且揖禮後居齋自是太學成憲而末乃以未相揖數箇儒生苟然充數設行食堂流來成典屬之芭籬且以今番陞抄言之擧措顚倒聽聞駭怪似此擧行前所未聞臣謂大司成尹師國譴罷可也近來縉紳間風習凡係廉防一事率皆放倒其爲淸朝之羞恥誠非細憂而至於平安兵使趙圭鎭而極矣噫渠之罪犯固何如而當初儒疏雖不言其姓名語意歸屬不啻明白則晏然辭陛已是無前擧措而況且泮章之再發堂彈之繼起俱在於發程後一兩日之內則所當縮伏中路恭竢處分而乃敢佯若不知了無顧忌疾馳前進必赴乃已揆以道理寧有是耶廉防二字雖不可責之於此人而其蔑視朝綱角勝公議之罪決不可尋常處之臣謂平安兵使趙圭鎭亟施刊削之典斷不可已矣內廐御乘關係莫重若有合用者則毋論京外自太僕求覓以充闕額自是格例而伏聞黃海兵使鄭觀采有一馬匹本寺以上送試才之意發關分付則該兵使割去其耳以爲謀免之計渠雖武夫職是閫帥如其所畜可合天駟則尤當剪拂愛護卽地馳送之不暇而乃敢有如許擧措者究其所爲萬萬無嚴聽聞所及莫不駭痛臣謂黃海兵使鄭觀采拿問重勘宜矣省疏具悉四儒發配還收事齋儒停擧還收事四儒則得免反坐在渠輩尙幸矣齋儒則乘機越俎用意不美所勘較輕於所犯擬思加施之罰爾雖言官何敢如是營救乎尹師國事奚獨有錯解之失問啓命下之後謂必誤傳終不膺命擧措之種種顚錯雖如此今番勸入試取等事多有勞其氣力足云可觀譴罷之請過矣趙圭鎭事若見泮批雖文宰不敢更引況閫帥乎爾言亦出於抉摘之意極可駭也鄭觀采事名以乘馬看品則割耳之擧極爲駭妄拿勘猶屬太輕該寺之至今仍置殊莫曉也令本寺具由治罪草記
정조 12년
戊申六月二十一日寅時上御誠正閣吏兵房承旨與守令邊將初仕復職人輪對官同爲入侍時兼都承旨沈豐之行左承旨李得臣左副承旨趙衍德右副承旨尹行元同副承旨洪仁浩假注書李貞運趙台榮記事官李宗烈記注官金鳳顯以次進伏訖上曰守令復職初仕人以次進前奏職姓名邊將等立階下各奏職姓名可也淮陽府使金載順進奏上曰卿則必善爲之復何勉焉長湍府使申大顯富寧府使李光燮鐵山府使洪繼哲平海郡守趙義鎭价川郡守任聖尹郭山郡守白慶周各奏職姓名履歷橫城縣監具世元興海郡守李泰賢進奏長䰇縣監安大進進奏上曰此人極了了矣邑治之善必如向來假承旨之稱職也牙山縣監李東野進奏上曰誰族乎豐之曰故參判李廷熽之孫也玄風縣監宋碩欽興德縣監禹拓夏進奏訖洪州營將安允奭安東營將李長喆大丘營將李恒訥忠州營將金徽柱進奏訖繕工主簿洪彝浩掌苑別提朴喆源尙衣主簿趙鎭大瓦署別提李龜錫北部都事任好常造紙別提慶邦運西部都事金晉柱司宰主簿羅東善引儀李膺福尹之衡典籍趙鎭井李聖輪義盈主簿南熙瓦署別提李憲膺以次進奏訖宣傳官閔亨默柳相亮李周鳳李在淵權友仁以次進奏訖上曰邊將以下皆於階下各奏職姓名可也防踏僉使曺潤章登山僉使魚福龜古今島僉使丁景逵善積僉使金光國龍媒僉使黃重錫麟山僉使李在天潼關僉使韓老昌安義僉使崔尙翕白峙僉使崔海秀月串僉使李枝昌魚面萬戶曺允彦雲寵萬戶李萬五鹿島萬戶宋仁宅鉢浦萬戶金鎭喆黔毛浦萬戶李邦慶會寧浦萬戶朴景文多慶浦萬戶姜碩龜西平萬戶李朝漢於蘭萬戶李春大楊下萬戶吳泰柱溫萬戶趙齊崙古豐山萬戶劉道平舊所非別將洪處謨新門別將金寶聲金烏別將鄭敬輔鳥嶺別將姜星晉九月山城別將金鳳一格浦別將鄭昌輝栗浦權管朴枝燁乾川權管白采彦乾原權管康就日大吉號里權管徐文洽吾村權管朴處義雲頭里權管朴愼默黃拓坡權管尹聖佐部將柳晦源黃處中金時敏金宗鉉沈尙之武兼李奎昇張彦極林懋遠鄭宅昌南宮𡊠守門將白仁章各奏職姓名訖上曰輪對官進前奏職姓名職掌所懷可也刑曹佐郞尹行醇進奏曰職掌則考一房而無所懷矣司圃別提金致說進奏曰職掌則萊蔬供上而無所懷矣典籍南述毅進奏曰職掌則書籍而所懷無之矣儀賓都事李英裕進奏曰無所懷矣贊儀李衡弼進奏上曰今番引儀薦何如云耶衡弼曰果稱精選矣上曰此人淳謹可嘉矣上命書兵曹判書牌招啓辭批旨訖上曰兵判催促入侍宗烈承命出與兵曹判書李在簡偕入進伏上曰向者下敎之昭晣已爲無餘則今不必更引卽爲出肅行公可也在簡曰聖敎至此臣豈敢以區區廉防爲限而臣若一出冒膺則來頭狼貝勢所必至恐無以仰體全保之聖意矣上曰從今行公則中間囂囂亦當自起自滅卽須肅命也每言卿較計之病矣到今思之還爲卿一助若無此敎則何以抵人言之構誣耶亦可謂不幸之幸也在簡曰此莫非臣自取之罪也上曰初欲體諒矣更思之於外於內別無間隔故今者勉出良以此也左承旨先退傳給命召可也命書獻納金光岳疏批上曰黃海兵使鄭觀采爲先改差今日政差出出榻敎上曰政官牌招開政出榻敎上曰違牌及未肅拜在外臺諫竝許遞今日政差出待下批牌招署經出榻敎上命假引儀申大復吳持常秦潚金思卨各試東西唱訖上曰雖未善唱僅能成樣矣命退諸臣以次退出
정조 12년
戊申六月二十一日辰時上御誠正閣都承旨入侍時兼都承旨沈豐之假注書趙台榮記事官李宗烈記注官金鳳顯以次進伏訖上曰刑曹判書入侍出榻敎賤臣承命出與刑曹判書金鍾秀偕入進伏上曰閑良事自卿曹査啓本事果何如鍾秀曰昨有論理草記之命故抄略草記而若盡書事實則兵判所失誠重難故言其大槪矣至若帶校出給閑良時謂之閑良曰雖或毆打無或重傷云寧有如許駭然之事兵判事可謂殘忍矣上曰處事或如此故國體以之損傷矣論其外面不可以閑良事遞罷本兵之任而不得已以施譴罷之典矣鍾秀曰然矣上曰兵判見辱於閑良泮長見困於儒生寧有如許紀綱實爲寒心矣上曰政官牌去來催促賤臣承命出回奏曰吏判牌不進云矣上曰吏曹判書入侍出榻敎賤臣承命出與吏曹判書吳載純偕入進伏上曰向日處事雖有少失事事得中豈其易乎古之人亦有往往僨事者且事在久遠亦無怪其忘却予則以責備之意果有伊日下敎今此卿之處義誠過矣載純曰雖尋常官職猶不敢承膺況銓長重任乎惟俟處分而已矣上曰本事何關於吏判而今若又失處義則所失尤大卿其出去開政可也載純曰臣偏蒙恩造更無他意而至於見任實無承當之望矣上曰旣入闕中豈可不肅謝乎今此特除亦有斟量不必更爲煩瀆矣載純曰下敎雖如此揆以私義實難冒膺矣豐之曰筵體至嚴一品重臣之外無敢榻前辭職而吏曹判書吳載純飭敎縷縷之下謂有情勢屢次辭免極涉猥越事體所在誠極未安推考何如上曰從重推考可也出擧條上曰非人言非遭罹而有何引義乎鍾秀曰此是渠自手犯之事有何深引而況有飭敎乎上敎載純曰卿其出去卽爲開政可也仍命退諸臣以次退出
정조 12년
兼都承旨沈豐之藥院直行左承旨尹師國牌不進右承旨趙衍德坐直左副承旨尹行元坐右副承旨洪仁浩坐直同副承旨南鶴聞未肅拜注書二員未差假注書李貞運藥院直趙台榮仕直事變假注書金和鍾仕
정조 12년
洪仁浩啓曰禮曹參判朴祐源戶曹參議李時秀除拜後過三日不爲出肅竝依定式推考警責仍卽牌招察任何如傳曰允
정조 12년
以正言望筒傳于趙衍德曰前望單子入之待下批一體牌招
정조 12년
正言前望單子入之鄭澤孚落點
정조 12년
傳于尹行元曰新除授臺諫罷散人竝敍用
정조 12년
以正言鄭澤孚牌不進罷職傳旨傳于洪仁浩曰只推更爲牌招
정조 12년
傳于洪仁浩曰承旨擧措萬萬駭然當該承旨沃溝縣中道付處
정조 12년
洪仁浩啓曰左承旨李得臣拿問重勘事命下矣依定式遞差傳旨捧入之意敢啓傳曰知道
정조 12년
承旨前望單子入之尹師國南鶴聞落點
정조 12년
以大司諫安聖彬持平朴載淳牌不進罷職傳旨傳于洪仁浩曰只推
정조 12년
兵曹以李東曄爲守禦中軍
정조 12년
有政吏批判書吳載純進參判趙鼎鎭牌不進參議徐鼎修牌不進右副承旨洪仁浩進以洪檢爲大司憲閔台爀爲大司諫李身晦爲執義李思祚爲司諫宋景煥爲掌令宋煥箕李尙友爲持平朴長卨爲獻納李柱延崔重圭爲正言鄭福煥爲修撰鄭存中爲戶曹參議申驥顯爲典籍李敬倫爲黃海監司李宗胤爲昌城府使尹光碩爲果川縣監洪健祚爲泗川縣監
정조 12년
兵批判書李在簡進參判具㢞參議宋鍈病參知柳誼入直進右承旨趙衍德進以鄭好仁爲知事宋益休爲群山僉使田春福爲注文僉使朴天柱爲柔遠僉使副護軍李周爀副司直鄭東浚
정조 12년
傳于洪仁浩曰許久曠官可悶寧邊府使待明朝辭朝
정조 12년
以內弓房手本別造弓所入樺皮逐年進排事傳于趙衍德曰年年加下宜卽變通事狀果如此此手本啓下戶曹使之登對時稟處